Diari Oficial de la Generalitat Valenciana


Sumari del DOGV 6462, del 17-02-2011 (2011/1843)

RESOLUCIÓ de 15 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre l'Administració General de l'Estat i la Generalitat en matèria de reducció de càrregues administratives.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6462

Data del DOGV
:   17-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1843


Data del document
:   15-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 15 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre l'Administració General de l'Estat i la Generalitat en matèria de reducció de càrregues administratives. [2011/1843]  
L'Administració General de l'Estat i la Generalitat han subscrit, després de la tramitació prèvia reglamentària, el 15 de novembre de 2010, el conveni marc de col·laboració en matèria de reducció de càrregues administratives.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0134/2011, i que figura com a annex d'esta resolució.  
València, 15 de febrer de 2011.- La directora general del Secretariat del Consell: Mª Teresa Lleó Alonso.  
Conveni marc de col·laboració entre l'Administració General de l'Estat i la Generalitat de la Comunitat Valenciana en matèria de reducció de càrregues administratives  
València, 15 de novembre de 2010  
Reunits  
D'una part, Consuelo Rumí Ibáñez, secretària d'Estat per a la Funció Pública, en virtut de la competència delegada en l'apartat Primer, 1 de l'Orde PRE/1825/2010, de 5 de juliol, per la qual es modifica l'Orde PRE/3545/2009, de 28 de desembre, sobre delegació de competències en òrgans del Ministeri de la Presidència i dels seus organismes públics adscrits i del que establix la disposició addicional segona del Reial Decret 1366/2010, de 29 d'octubre, pel qual s'aprova l'estructura orgànica bàsica dels departaments ministerials segons l'estructura determinada en el Reial Decret 1313/2010, de 20 d'octubre, pel qual es reestructuren els departaments ministerials.  
D'una altra part, Paula Sánchez de León Guardiola, consellera de Justícia i Administracions Públiques de la Generalitat de la Comunitat Valenciana, en representació de la dita comunitat autònoma i en exercici de les competències atribuïdes en els articles 17.f) i 28.g) de la Llei 5/1983, de 30 de desembre, del Consell, així com en l'article 6 del Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, i facultada expressament per a la firma d'este conveni per acord del Consell, de data 11 de juny de 2010.  
Exposen  
I. Que el Consell de Ministres en la seua reunió de 4 de maig de 2007 va acordar impulsar el Programa de Millora de la Reglamentació i Reducció de Càrregues Administratives.  
II. Que el Consell de Ministres en la seua reunió de 20 de juny de 2008 va acordar aprovar les mesures de desenrotllament del Pla de Reducció de Càrregues Administratives i la Millora de la Regulació, elaborat i aprovat pel Grup d'Alt Nivell el 26 de maig de 2008.  
III. Que el Consell de la Generalitat de la Comunitat Valenciana estima necessari l'impuls, en l'àmbit de les seues competències, de totes aquelles mesures dirigides a la reducció de càrregues administratives i a la millora de la regulació, que redunden en benefici dels seus ciutadans.  
IV. Que a ambdós administracions els correspon, dins de l'àmbit de competència que els conferixen les disposicions legals vigents, impulsar la modernització, racionalització i simplificació dels procediments administratius i la resta de processos de gestió pública, reduint càrregues burocràtiques i fomentant la cooperació interadministrativa per a facilitar als ciutadans l'exercici dels seus drets davant de les administracions públiques.  
V. Que la modernització, racionalització i simplificació dels procediments administratius, quan propicia la reducció de tràmits i càrregues burocràtiques, a més de facilitar la relació entre els ciutadans i l'administració, contribuïx a reduir els costos administratius de les activitats empresarials, i ajuda a millorar la competitivitat de les empreses i estimular el seu desenrotllament.  
VI. Que en un país com Espanya, que disposa d'un model descentralitzat de distribució territorial del poder polític, la millora de la regulació pública no pot abordar-se únicament des del Govern d'Espanya, sinó que resulta imprescindible la implicació i la col·laboració de les comunitats autònomes i de les administracions locals en l'àmbit de les seues competències respectives.   
Així, el compliment de les mesures de desenrotllament del Pla de Reducció de Càrregues Administratives i la Millora de la Regulació es presenta com una indubtable oportunitat per a fomentar la competitivitat i el desenrotllament econòmic dels seus respectius àmbits territorials, la qual cosa redundarà en una major atracció de potencials inversors, però al seu torn el dit compliment és un compromís adquirit per l'Estat davant de la Unió Europea que afecta totes les administracions territorials espanyoles, que hauran de sumar-se al procés necessàriament. En este esforç tindran el suport, la col·laboració i l'experiència que puga proporcionar-se des de l'administració general de l'Estat.  
En este sentit, el Ministeri de Política Territorial i Administració Pública i la Conselleria de Justícia i Administracions Públiques de la Generalitat de la Comunitat Valenciana tenen interés a identificar i posar en pràctica les actuacions que es consideren més interessants i útils per a instrumentar la col·laboració interadministrativa en este àmbit i, a tals efectes, desitgen concloure un primer conveni de col·laboració entre ambdós administracions que servisca de marc per a efectuar i valorar el resultat de les dites actuacions.  
VII. Que, en conseqüència, ambdós parts consideren oportú subscriure el present conveni marc d'acord amb les següents  
Clàusules  
Primera. Objecte del conveni marc  
Constituïx l'objecte del present conveni marc regular les condicions de la col·laboració entre ambdós parts per a l'establiment d'un marc d'estudi i intercanvi d'informació sobre la reducció en un 30% de les càrregues administratives abans del 31 de desembre de 2012, així com sobre la simplificació procedimental i la millora de la reglamentació.  
Segona. Abast de la col·laboració  
Per a la consecució dels objectius del present conveni, s'establiran els següents mecanismes de col·laboració:  
a) La reducció, valoració i mesurament de càrregues administratives en la regulació autonòmica d'acord amb el sistema general d'aplicació que s'acorde entre les distintes administracions públiques.  
b) La col·laboració en la identificació de procediments i servicis interrelacionats dels distints nivells d'administració a fi d'introduir mecanismes de millora de cara a ciutadans i empreses.   
c) El disseny, simplificació i automatització de procediments administratius de la Comunitat Valenciana, amb especial èmfasi en els dirigits a la creació d'empreses.  
d) La coordinació dels sistemes d'informació per mitjà de paràmetres comuns que permeten l'agregació d'informació relativa als procediments i servicis administratius.   
e) L'elaboració d'un catàleg de servicis de les administracions públiques per a empresaris.  
f) La formació dels empleats públics, particularment dels involucrats en l'elaboració de normes i en el disseny de procediments.  
g) La identificació de prioritats i valoració de necessitats de la Comunitat Valenciana en l'adaptació a la Llei 11/2007, de 22 de juny, d'Accés Electrònic dels ciutadans als Servicis Públics.  
h) La difusió d'informació sobre els objectius i instruments dels programes de reducció de càrregues administratives (estatal, autonòmic i europeu).  
Per a complir el que establixen els apartats f) i h) podran organitzar-se cursos, jornades, seminaris o sessions informatives, etc, l'organització dels quals correspondrà a ambdós administracions.  
Tercera. Compromisos del Ministeri de Política Territorial i Administració Pública  
El Ministeri de Política Territorial i Administració Pública assumix els compromisos següents:  
a) Realitzar les activitats de col·laboració previstes en la clàusula segona d'este conveni.  
b) Prestar suport tècnic, inclòs el disseny de la ferramenta informàtica necessària per a l'aplicació del mètode de mesurament a què es fa referència en la clàusula Segona a).  
c) Col·laborar amb la Comunitat Valenciana en la realització de les activitats previstes, si així és requerit per esta.  
d) Aportar la informació i documentació necessària per al desenrotllament d'este conveni, sempre que siga requerida per la Comunitat Valenciana, i que aquelles es troben en el seu poder.  
Quarta. Compromisos de la Conselleria de Justícia i Administracions Públiques de la Generalitat de la Comunitat Valenciana  
La Conselleria de Justícia i Administracions Públiques de la Generalitat de la Comunitat Valenciana assumix els compromisos següents:   
a) Realitzar les activitats de col·laboració previstes en la clàusula segona d'este conveni.  
b) Aportar la informació i documentació necessària per al desenrotllament del conveni, sempre que siga requerida pel Ministeri de Política Territorial i Administració Pública, i que aquelles es troben en el seu poder.  
c) Proporcionar al sistema general de mesurament de càrregues les dades relatives a les accions de reducció de càrregues realitzades en la Comunitat Valenciana, especialment pel que fa a la incidència econòmica de les dites accions.  
d) Elaborar un informe inicial que descriga els projectes que es desenrotllen per a dur a terme les activitats previstes en la clàusula primera.  
e) Elaborar un informe final que arreplegue totes les actuacions realitzades en cada un dels projectes.  
Quinta. Comissió de seguiment  
1. Es crea una comissió de seguiment d'este conveni marc, integrada per tres representants designats pel Ministeri de Política Territorial i Administració Pública, entre els que hi haurà un representant de la Delegació del Govern en la Comunitat Valenciana, d'acord amb el que preveu l'article 27.1.b) de la Llei 6/1997, de 14 d'abril d'Organització i Funcionament de l'Administració General de l'Estat, i altres tres designats per la Conselleria de Justícia i Administracions Públiques, que seran nomenats en el moment de constitució de la dita comissió.   
2. A proposta de qualsevol de les parts de la comissió de seguiment, podran assistir a les seues reunions altres responsables designats per l'Administració General de l'Estat o per la Comunitat Valenciana quan hagen de tractar-se temes que facen convenient la seua presència o requerisquen el seu assessorament.  
3. La comissió es reunirà amb la periodicitat que esta determine i de les seues reunions s'elaborarà la corresponent acta.  
4. Corresponen a la comissió de seguiment les funcions següents:   
a) La proposta i adopció de totes les mesures que estimen adequades per al millor desplegament i compliment dels compromisos i obligacions establits en este conveni i per a una adequada coordinació entre les institucions participants.   
b) L'examen i resolució dels problemes d'interpretació i compliment del conveni que se susciten.   
5. La comissió de seguiment ajustarà la seua actuació al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sexta. Finançament  
Este conveni no suposa cap cost econòmic per a les parts. A este respecte, cada administració intervinent assumirà amb els seus propis mitjans les accions que s'hagen d'emprendre en compliment d'este conveni.  
Qualsevol necessitat de finançament conjunta que poguera sorgir serà, si és el cas, objecte d'acord i formalització en un nou conveni específic.   
Sèptima. Duració  
El present conveni marc produirà efectes des de la data de la seua firma fins al 31 de desembre de 2012, i podrà prorrogar-se de manera expressa anualment. No obstant això, qualsevol de les parts podrà, en tot moment, formular denúncia escrita davant de l'altra part amb una antelació mínima de tres mesos a la data en què desitge donar per finalitzat el conveni.  
Octava. Marc jurídic  
Este conveni de col·laboració té naturalesa administrativa i conforme amb el que preveu l'article 4.1.c) de la Llei 30/2007, de 30 d'octubre, de Contractes del Sector Públic, queda fora del seu àmbit d'aplicació, sense perjuí de l'aplicació dels principis i criteris que esta conté per a resoldre els dubtes i llacunes que pogueren suscitar-se.   
Novena. Resolució de conflictes  
De conformitat amb el que preveu la legislació vigent, se sotmetrà al coneixement de la jurisdicció contenciosa administrativa la resolució de les controvèrsies que puguen sorgir en el compliment de les obligacions derivades d'este conveni marc i no hagen pogut ser resoltes per la comissió de seguiment.  
I en prova de conformitat, ambdós parts firmen per duplicat exemplar, en el lloc i la data indicats al començament.  
La secretària d'Estat per a la Funció Pública: Consuelo Rumí Ibáñez.  
La consellera de Justícia i Administracions Públiques de la Comunitat Valenciana: Paula Sánchez de León Guardiola.